Oleh Ljaško Kiovassa 2014
**Oleh Valerijovytš Ljaško** (ukr. Олег Валерійович Ляшко, s. 3. joulukuuta 1972 Tšernihiv, Ukraina) on ukrainalainen toimittaja ja poliitikko, Verh’ovna Radan jäsen ja radikaalipuolueen johtaja.

Vanhempiensa erottua Ljaško kasvoi neuvostoliittolaisessa orpokodissa. Hän työskenteli paimenena Progress-kolhoosilla ja opiskeli traktorinkuljettajaksi. Hän valmistui 1988 Harkovan G. S. Skovorodan kansallisesta pedagogisesta instituutista. Hän oli kiovalaisen *Nuori kaarti* -lehden kirjeenvaihtajana ja vuodesta 1992 Ukrainan taloussuhteiden ministeriön lehden toimittajana.

Ljaško valittiin radaan vuosina 2006 ja 2007 Julija Tymošenkon ryhmittymän listoilta ja 2012 ja 2014 radikaalipuolueen listoilta.

Ljaško tuomittiin 1994 kuuden vuoden vankeuteen kavalluksesta ja petoksesta. Hänet kuitenkin armahdettiin vuotta myöhemmin, ja rikosrekisteri pyyhittiin 1998.

Tuntemattomat henkilöt julkaisivat vuonna 2010 videon Ljaškon rikostutkinnan yhteydessä tehdystä kuulustelusta vuodelta 1993, jossa hän kuvasi seksisuhdettaan Borja-nimiseen mieheen. Skandaalin vuoksi hänet erotettiin Julija Tymošenkon Batkivštšyna-puolueesta. Ljaško vakuutteli vuosia, ettei ole homoseksuaali ja piti yllä korostettua macho-imagoa. Ljaško on naimisissa ja hänellä on tytär ja poika.

Ukrainan korruption vastainen virasto alkoi tutkia syksyllä 2017 Ljaškoa. Ljaško on ilmoittanut voittaneensa kansallisessa lotossa kolme kertaa, jolla on hän ansainnut yhteensä 571 045 hryvniaa.

Toiminta Itä-Ukrainassa
-----------------------

Itä-Ukrainan konfliktissa*selvennä* Ljaško on toiminut pataljoona Ljaško "Ukrainan" ja myöhemmin Šah’tarsk-pataljoonan kanssa. Ljaškon mukaan joukot toimivat sisäministeriön alaisuudessa.

Amnesty International julkaisi elokuussa 2014 kuvauksen Ljaškon toimista itä-Ukrainassa. Ljaško matkusti aseistettujen miesten joukon kanssa seudulla kaapaten ja pahoinpidellen separatisteiksi syytettyjä ihmisiä. Tapaukset kuvattiin ja julkaistiin Ljaškon verkkosivulla. Yhdessä videossa kaksi miestä, joista toinen nimetään DNR:n entiseksi "puolustusministeri" Igor Hakimzjanoviksi, on kädet selän taakse sidottuna pakettiauton tavaratilassa huppu päässä. Toisessa videossa raahataan Luhanskin alueneuvoston jäsen Arsen Klintšajev toimistostaan ulos kuulusteltavaksi. Yhdessä videossa pakotetaan Slovjanskin pormestari allekirjoittamaan erokirje uhkaamalla heittää hänet alas neljännen kerroksen ikkunasta ja uhataan tappaa kaupungin poliisipäällikkö, joka ei ole pidättänyt tunnettua separatistia. Yhdessä videossa pahoinpidellään Stahanovin pormestari, joka on järjestänyt kaupungissaan äänestyksen alueen itsenäisyydestä.

Ljaško julkaisi toukokuussa 2014 Facebook-sivullaan videon, jossa tapetaan Torezissa terroristiksi nimitetty separatistiaktivisti ampumalla häntä päähän. Toinen ammuttu mies kuoli sairaalassa. Miehet olivat valmistaneet separatismia kannattavia lentolehtisiä. Ljaško poisti postauksen muutaman tunnin kuluttua sen saatua yli 5 000 "tykkäystä".

Ljaškon mukaan hänen sisarensa Viktorija ja veljensä Serhi taistelevat Novorossijan kapinallisten puolella.

Lähteet
-------

1. 1 2 3 4  ‘Vigilante’ Ukrainian lawmaker Lyashko gets slammed by Amnesty International report  6.8.2014. kyivpost.  (ukrainaksi)
2. ↑  Ляшко Олег Валерійович *LB.ua*.  Arkistoitu 30.11.2023. Viitattu 30.11.2023. (ukrainaksi)
3. ↑  Ukraine to probe MP's three national lottery victories reuters. Viitattu 1.11.2017. (englanniksi)
4. ↑  Impunity reigns for abductions and ill-treatment by pro-Kyiv vigilantes in eastern Ukraine amnesty.org.  (englanniksi)
5. ↑  Ляшко признался, что его брат и сестра воюют за ЛНР РИА Новости Украина Rian.com.ua


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Yhdysvallat
* Puola

 |

 |